Бил Уорд
Уилиам „Бил“ Томас Уорд () е британски барабанист, роден на 5 май 1948 в кварталът Астън на град Бирмингам, Англия. Бил Уорд е един от основателите на легендарната британска рок група Black Sabbath.

Биография 
Бил Уорд се запалва по барабаните още в най-ранна детска възраст, като на 15 години вече взима участие в множество концертни изяви на сборни формации в родния Бирмингам. В тийнеджърските си години свири в редица малки групи, докато не среща китариста Тони Айоми през 1964, заедно с който се включва в успешната по това време ъндърграунд група Mythology. След нейното разпадане Уорд и Айоми започват да търсят музиканти за сформиране на нова група. Изборът им пада върху басиста на групата Rare Breed Гийзър Бътлър, който води със себе си приятеля си и вокалист Джон „Ози“ Озбърн. Така е сформирана блус групата Polka Tulk Blues Band, като към нея се присъединяват още двама музиканти – саксофонист и втори китарист. По-късно името е сменено на Earth, а последните двама члена напускат, поради неразбирателство относно стиловата насока. Названието Black Sabbath групата получава след като басистът Бътлър написва едноименната песен, повлиян от окултния писател фантаст Денис Уетли.

Уорд остава в групата до 1981 година, когато напуска, за да се присъедини към Max Havoc, но през 1983 година се завръща в Black Sabbath и записва албума „Born Again“, след което следващата година отново напуска и се включва в групата England's Glory, а през 1986 сформира своя собствена група, наречена Bill Ward Band. С нея през 1989 издава първия си солов албум, „Ward One: Along the Way“, последван от „When the Bough Breaks“, излязъл цели 12 години след дебюта.

През 1997 взима участие в реюниъна на Black Sabbath и записва множество концертни изяви, преди да получи през 1998 лек сърдечен инфаркт по време на подготовката за предстоящо турне на групата. За негово щастие успява да се възстанови напълно и дори подновява участията си с Black Sabbath и помага при записите на соловия албум на Тони Айоми.

Солова дискография 
 Ward One: Along the Way (1985)
 When the Bough Breaks (1997)
 Two Hands Clapping (1999)

Вижте също 
 Black Sabbath
 Ози Озбърн
 Тони Айоми
 Гийзър Бътлър

Външни препратки 
 Официален сайт на Бил Уорд
 Страница на Бил Уорд в drummerworld.com
 Интервю с Бил Уорд 

Британски барабанисти
Британски рок музиканти
Членове на Блек Сабат
Родени в Бирмингам